Oldřich Holiš

Oldřich Holiš, MBA (* 5. jún 1969, Morava) je slovenský a český podnikateľpriekopník v kávovom priemysle na Slovensku. Od roku 2018 pôsobí ako predseda Slovenskej živnostenskej komory.  

Založil občianske združenie Medzinárodný kávový inštitút, prvú slovenskú akadémiu kávy (Academy of Coffee) a súťaž SLOVAK BARISTA CUP. 

V roku 2023 na dva roky bol zvolený za predsedu Brazílsko-slovenskej obchodnej komory. Je tiež členom Českej barmanskej asociácie a niekoľkých ďalších združení. 

Držiteľ brazílskeho štátneho vyznamenania, medaily Radu Rio Branco a Ceny Trnavského samosprávneho kraja (obe 2020).

 Život 
Jeho otec pochádzal z Moravy a mama zo Slovenska, z obce Pata. Holiš sa narodil na Morave, no po tom, čo v jedenástich rokoch osirel, odišiel žiť na Slovensko, kde ho vychovávali jeho strýko s tetou. Vyštudoval stredné odborné učilište odevnej školy v Hlohovci.

V mladosti Holiša zaujala oblasť spracovania kávy. Od roku 1996 začal pracovať pre spoločnosť Klember ako obchodný zástupca. Neskôr založil pražiareň v Zemianskych Sadoch. Po preorientovaní vo výrobe založil v roku 2010 spoločnosť EuroCoffee so sídlom v Seredi. Pod značkou Coffee Veronia spoločnosť spracúvala a predávala kávu. Dnes pražiareň sídli v Trnave a produkuje odrodové kávy z približne 25 krajín. Na trh tiež spoločnosť uviedla vlastný recept kávy zložený zo šiestich druhov arabiky. Na medzinárodnej potravinárskej súťaži Great Taste Awards získala pražiareň deväť hviezd. Medzi jej najväčších partnerov patria pestovatelia kávy v Brazílii. Spoločnosť je tiež súčasťou brazílskeho programu Women in Coffee, ktorý pomáha zlepšovať postavenie ženských pestovateliek kávy v Brazílii.

Holiš býva považovaný za najskúsenejšieho odborníka kávového remesla na Slovensku. Ako degustátor kávy a komisár pôsobil na viacerých medzinárodných súťažiach. V roku 2013 založil Academy of Coffee, ktorá sa na Slovensku venuje vzdelávaniu v oblasti kávy. Akadémia (od roku 2015 ako ministerstvom školstva akreditované školiace stredisko) poskytuje školenia pre pre stredné školy, kaviarne, reštaurácie, baristov a pražiarov. Znalosti o káve propaguje Holiš aj v laickom prostredí. Založil tiež súťaž SLOVAK BARISTA CUP, ktorej ceny odovzdáva na Kávovom plese, ktorý každoročne organizuje v Seredi.

V roku 2014 vstúpil Holiš do Slovenskej živnostenskej komory. 1. júna 2018 sa stal jej predsedom. Z tejto pozície kritizoval počas pandémie ochorenia COVID-19 niektoré opatrenia vlády SR (lockdown), ktoré komora považovala za likvidačné pre podnikateľov v oblasti gastronómie, hotelierstva či iných služieb.

V roku 2020 mu bolo na Kávovom plese v Seredi veľvyslancom Brazílie na Slovensku, Eduardom Gradiloneom, udelené brazílske štátne vyznamenanie, medaila Radu Rio Branco. Ten istý rok získal aj Cenu Trnavského samosprávneho kraja. 

V roku 2023 sa bol aklamáciou zvolený za predsedu Brazílsko-slovenskej obchodnej komory. Je tiež členom Českej barmanskej asociácie.

Má manželku Martinu, dcéru Veroniku a syna Oldřicha. Býva v Pate. Jeho syn sa stal trojnásobným majstrom Českej republiky v súťaži Barista Junior a vicemajstrom v súťaži baristov profesionálov.

 Referencie 

 Externé odkazy 
 ROZHOVOR: Kávový príbeh Oldřicha Holiša z Coffee Veronia je jeden z najinšpiratívnejších na Slovensku (Seredsity.sk)

Kategória:Slovenskí podnikatelia
Kategória:Českí podnikatelia
Kategória:Výrobcovia kávy
Kategória:České osobnosti slovenského pôvodu
Kategória:Slovenské osobnosti českého pôvodu
Kategória:Nositelia Radu Rio Branco